**๘. สญฺชย วตฺถุ ๗๕**

“**อสาเร สารมติโน**ติ อิมํ ธมฺมเทสนํ สตฺถา เวฬุวเน วิหรนฺโต ทฺวีหิ อคฺคสาวเกหิ นิเวทิตํ สญฺชยสฺส อนาคมนํ อารพฺภ กเถสิ ฯ ตตฺรายํ อนุปุพฺพีกถา:

อมฺหากํ หิ สตฺถา อิโต กปฺปสตสหสฺสาธิกานํ จตุนฺนํ อสงฺเขยฺยานํ มตฺถเก อมรวตีนคเร สุเมโธ นาม พฺราหฺมณกุมาโร หุตฺวา สพฺพสิปฺปานํ นิปฺผตฺตึ ปตฺโต มาตาปิตูนํ อจฺจเยน อเนก-โกฏิสงฺขฺยํ ธนํ ปริจฺจชิตฺวา อิสิปพฺพชฺชํ ปพฺพชิตฺวา หิมวนฺเต วสนฺโต ฌานาภิญฺญาโย นิพฺพตฺเตตฺวา อากาเสน คจฺฉนฺโต ทีปงฺกร- ทสพลสฺส สุทสฺสนวิหารโต อมรวตีนครํ ปวิสนตฺถาย มคฺคํ โสธิยมานํ ทิสฺวา สยํปิ เอกํ ปเทสํ คเหตฺวา, ตสฺมึ อนิฏฺฐิเตเยว อาคตสฺส สตฺถุโน อตฺตานํ เสตุํ กตฺวา อชินิจมฺมํ กลเล อตฺถริตฺวา

๘. สญฺชย วตฺถุ ๗๖

“สตฺถา สสาวกสงฺโฆ กลลํ อนกฺกมิตฺวา มํ อกฺกมนฺโต คจฺฉตูติ นิปนฺโน, สตฺถารา ทิสฺวา ว “พุทฺธงฺกุโร เอส อนาคเต กปฺปสตสหสฺสาธิกานํ จตุนฺนํ อสงฺเขยฺยานํ ปริโยสาเน โคตโม นาม พุทฺโธ ภวิสฺสตีติ พฺยากโต, ตสฺส สตฺถุโน อปรภาเค “โกณฺฑญฺโญ สุมงฺคโล สุมโน เรวโต โสภิโต อโนมทสฺสี ปทุโม นารโท ปทุมุตฺตโร สุเมโธ สุชาโต ปิยทสฺสี อตฺถทสฺสี ธมฺมทสฺสี สิทฺธตฺโถ ติสฺโส ปุสฺโส วิปสฺสี สิขี เวสฺสภู กกุสนฺโธ โกนาคมโน กสฺสโป จาติ โลกํ โอภาเสตฺวา อุปฺปนฺนานํ อิเมสํปิ เตวีสติยา พุทฺธานํ สนฺติเก ลทฺธพฺยากรโณ “ทส ปารมิโย ทส อุปปารมิโย ทส ปรมตฺถปารมิโยติ สมตึสปารมิโย ปูเรตฺวา เวสฺสนฺตรตฺตภาเว ฐิโต สตฺตกฺขตฺตุํ ปฐวีกมฺปนานิ มหาทานานิ ทตฺวา ปุตฺตทารํ ปริจฺจชิตฺวา อายุปริโยสาเน ตุสิตปุเร นิพฺพตฺติตฺวา ตตฺถ ยาวตายุกํ ฐตฺวา, ทสสหสฺสจกฺกวาฬเทวตาหิ สนฺนิปติตฺวา

**“กาโลยนฺเต มหาวีร, อุปฺปชฺช มาตุกุจฺฉิยํ,**

**สเทวกํ ตารยนฺโต พุชฺฌสฺสุ อมตํ ปทนฺติ**

วุตฺเต, ปญฺจ มหาวิโลกนานิ วิโลเกตฺวา ตโต จุโต สกฺยราชกุเล ปฏิสนฺธึ คเหตฺวา ตตฺถ มหาสมฺปตฺติยา ปริจาริยมาโน อนุกฺกเมน ภทฺรโยพฺพนํ ปตฺวา ติณฺณํ อุตูนํ อนุจฺฉวิเกสุ ตีสุ ปาสาเทสุ เทวโลกสิรึ วิย รชฺชสิรึ อนุภวนฺโต อุยฺยานกีฬาย คมนสมเย อนุกฺกเมน ชิณฺณพฺยาธิมตสงฺขาเต ตโย เทวทูเต ทิสฺวา

๘. สญฺชย วตฺถุ ๗๗

สญฺชาตสํเวโค นิวตฺติตฺวา จตุตฺถวาเร ปพฺพชิตํ ทิสฺวา “สาธุ ปพฺพชฺชาติ ปพฺพชฺชาย รุจึ อุปฺปาเทตฺวา อุยฺยานํ คนฺตฺวา ตตฺถ ทิวสํ เขเปตฺวา มงฺคลโปกฺขรณีตีเร นิสินฺโน กปฺปกเวสํ คเหตฺวา อาคเตน วิสฺสุกมฺมุนา เทวปุตฺเตน อลงฺกตปฏิยตฺโต ราหุลกุมารสฺส ชาตสาสนํ สุตฺวา ปุตฺตสิเนหสฺส พลวภาวํ ญตฺวา “ยาว อิทํ พนฺธนํ น พนฺธติ, ตาวเทว ฉินฺทิสฺสามีติ จินฺเตตฺวา สายํ นครํ ปวิสนฺโต

**“นิพฺพุตา นูน สา มาตา, นิพฺพุโต นูน โส ปิตา,**

**นิพฺพุตา นูน สา นารี, ยสฺสายํ อีทิโส ปตีติ**

กิสาโคตมิยา นาม ปิตุจฺฉาธีตาย ภาสิตํ อิมํ คาถํ สุตฺวา “อหํ อิมาย นิพฺพุตปทํ สาวิโตติ คีวโต มุตฺตาหารํ โอมุญฺจิตฺวา ตสฺสา เปเสตฺวา อตฺตโน ภวนํ ปวิสิตฺวา สิริสยเน นิสินฺโน, นิทฺทูปคตานํ นาฏกิตฺถีนํ วิปฺปการํ ทิสฺวา นิพฺพินฺนหทโย ฉนฺนํ อุฏฺฐาเปตฺวา กนฺถกํ อาหราเปตฺวา กนฺถกํ อารุยฺห ฉนฺนสหาโย ทสสหสฺสจกฺกวาฬเทวตาหิ ปริวุโต มหาภินิกฺขมนํ นิกฺขมิตฺวา อโนมานทีตีเร ปพฺพชิตฺวา อนุกฺกเมน ราชคหํ คนฺตฺวา ตตฺถ ปิณฺฑาย จริตฺวา ปณฺฑวปพฺพตปพฺภาเร นิสินฺโน มคธรญฺญา รชฺเชน นิมนฺติยมาโน ตํ ปฏิกฺขิปิตฺวา สพฺพญฺญุตํ ปตฺวา อตฺตโน วิชิตํ อาคมนตฺถาย เตน คหิตปฏิญฺโญ อาฬารญฺจ อุทฺทกญฺจ อุปสงฺกมิตฺวา เตสํ สนฺติเก อธิคตวิเสสํ อนลงฺกริตฺวา ฉพฺพสฺสานิ มหาปธานํ ปทหิตฺวา วิสาขปุณฺณมีทิวเส ปาโต ว สุชาตาย

๘. สญฺชย วตฺถุ ๗๘

ทินฺนํ ปายาสํ ปริภุญฺชิตฺวา เนรญฺชราย นทิยา สุวณฺณปาตึ ปวาเหตฺวา เนรญฺชราย นทิยา ตีเร มหาวนสณฺเฑ นานาสมาปตฺตีหิ ทิวสภาคํ วีตินาเมตฺวา สายณฺหสมเย โสตฺถิเยน ทินฺนํ ติณํ คเหตฺวา กาเฬน นาคราเชน อภิตฺถุตคุโณ โพธิมณฺฑํ อารุยฺห ติณานิ สนฺถริตฺวา “น ตาวิมํ ปลฺลงฺกํ ภินฺทิสฺสามิ, ยาว เม อนุปาทาย อาสเวหิ จิตฺตํ น วิมุจฺจิสฺสตีติ ปฏิญฺญํ กตฺวา ปุรตฺถาภิมุโข นิสีทิตฺวา, สุริเย อนตฺถงฺคมิเตเยว, มารพลํ วิธมิตฺวา ปฐมยาเม ปุพฺเพนิวาสญาณํ มชฺฌิมยาเม จุตูปปาตญาณํ ปตฺวา ปจฺฉิมยามาวสาเน ปจฺจยากาเร ญาณํ โอตาเรตฺวา อรุณุคฺคมเน ทสพลจตุเวสารชฺชาทิสพฺพคุณปฏิมณฺฑิตํ สพฺพญฺญุตญาณํ ปฏิ- วิชฺฌิตฺวา สตฺตสตฺตาหํ โพธิมณฺเฑ วีตินาเมตฺวา อฏฺฐเม สตฺตาเห อชปาลนิโคฺรธมูเล นิสินฺโน ธมฺมคมฺภีรตาปจฺจเวกฺขเณน อปฺโปสฺสุกฺกตํ อาปชฺชมาโน ทสสหสฺสมหาพฺรหฺมปริวาเรน สหมฺปติ- พฺรหฺมุนา อายาจิตธมฺมเทสโน พุทฺธจกฺขุนา โลกํ โอโลเกตฺวา พฺรหฺมุโน อชฺเฌสนํ อธิวาเสตฺวา “กสฺส นุ โข อหํ ปฐมํ ธมฺมํ เทเสยฺยนฺติ โอโลเกนฺโต อาฬารุทฺทกานํ กาลกตภาวํ ญตฺวา ปญฺจวคฺคิยานํ ภิกฺขูนํ พหุปการตํ อนุสฺสริตฺวา อุฏฺฐายาสนา กาสีปุรํ คจฺฉนฺโต อนฺตรามคฺเค อุปเกน อาชีวเกน สทฺธึ มนฺเตตฺวา อาสาฬฺหปุณฺณมีทิวเส อิสิปตเน มิคทาเย ปญฺจวคฺคิยานํ ภิกฺขูนํ วสนฏฺฐานํ ปตฺวา เต อนนุจฺฉวิเกน สมุทาจาเรน สมุทาจรนฺเต สญฺญาเปตฺวา อญฺญาโกณฺฑญฺญปฺปมุเข อฏฺฐารสพฺรหฺมโกฏิโย

๘. สญฺชย วตฺถุ ๗๙

อมตปานํ ปาเยนฺโต ธมฺมจกฺกํ ปวตฺเตตฺวา ปวตฺติตปวรธมฺมจกฺโก ปญฺจมิยํ ปกฺขสฺส สพฺเพปิ เต ภิกฺขู อรหตฺเต ปติฏฺฐาเปตฺวา ตํทิวสเมว ยสสฺส กุลปุตฺตสฺส อุปนิสฺสยสมฺปตฺตึ ทิสฺวา ตํ รตฺติภาเค นิพฺพินฺทิตฺวา เคหํ ปหาย นิกฺขมนฺตํ “เอหิ ยสาติ ปกฺโกสิตฺวา ตสฺมึเยว รตฺติภาเค โสตาปตฺติผลํ ปาเปตฺวา ปุนทิวเส อรหตฺตํ ปาเปตฺวา อปเรปิ ตสฺส สหายเก จตุปญฺญาสชเน เอหิภิกฺขุปพฺพชฺชาย ปพฺพาเชตฺวา อรหตฺตํ ปาเปสิ ฯ เอวํ โลเก เอกสฏฺฐิยา อรหนฺเตสุ ชาเตสุ, วุตฺถวสฺโส ปวาเรตฺวา “จรถ ภิกฺขเว จาริกนฺติ สฏฺฐิภิกฺขู ทิสาสุ เปเสตฺวา สยํ อุรุเวลํ คจฺฉนฺโต อนฺตรามคฺเค กปฺปาสิกวนสณฺเฑ ตึสชเน ภทฺทวคฺคิยกุมาเร วิเนสิ ฯ เตสุ สพฺพปจฺฉิมโก โสตาปนฺโน, สพฺพุตฺตโม อนาคามี อโหสิ ฯ เตปิ สพฺเพ เอหิภิกฺขุภาเวเนว ปพฺพาเชตฺวา ทิสาสุ เปเสตฺวา สยํ อุรุเวลํ คนฺตฺวา อฑฺฒุฑฺฒานิ ปาฏิหาริยสหสฺสานิ ทสฺเสตฺวา อุรุเวลกสฺสปาทโย สหสฺสชฏิลปริวาเร เตภาติกชฏิเล วิเนตฺวา เอหิภิกฺขุภาเวเนว ปพฺพาเชตฺวา คยาสีเส นิสีทาเปตฺวา อาทิตฺตปริยายเทสนาย อรหตฺเต ปติฏฺฐาเปตฺวา เตน อรหนฺตสหสฺเสน ปริวุโต “พิมฺพิสารรญฺโญ ทินฺนํ ปฏิญฺญํ โมเจสฺสามีติ ราชคหนครุปจาเร ลฏฺฐิวนุยฺยานํ คนฺตฺวา “สตฺถา กิร อาคโตติ สุตฺวา ทฺวาทสนหุเตหิ พฺราหฺมณคหปติเกหิ สทฺธึ อาคตสฺส รญฺโญ มธุรธมฺมกถํ กเถนฺโต ราชานํ เอกาทสหิ นหุเตหิ สทฺธึ โสตาปตฺติผเล ปติฏฺฐาเปตฺวา เอกํ นหุตํ สรเณสุ

๘. สญฺชย วตฺถุ ๘๐

ปติฏฺฐาเปตฺวา ปุนทิวเส สกฺเกน เทวรญฺญา มาณวกวณฺณํ คเหตฺวา อภิตฺถุตคุโณ ราชคหนครํ ปวิสิตฺวา ราชนิเวสเน กตภตฺตกิจฺโจ เวฬุวนารามํ ปฏิคฺคเหตฺวา ตตฺเถว วาสํ กปฺเปสิ ฯ ตตฺถ นํ สารีปุตฺตโมคฺคลฺลานา อุปสงฺกมึสุ ฯ ตตฺรายํ อนุปุพฺพีกถา:

อนุปฺปนฺเนเยว หิ พุทฺเธ, ราชคหโต อวิทูเร “อุปติสฺสคาโม จ โกลิตคาโม จาติ เทฺว พฺราหฺมณคามา อเหสุํ ฯ เตสุ อุปติสฺสคาเม สาริยา นาม พฺราหฺมณิยา คพฺภสฺส ปติฏฺฐิตทิวเสเยว โกลิตคาเม โมคฺคลฺลิยา นาม พฺราหฺมณิยาปิ คพฺโภ ปติฏฺฐหิ ฯ ตานิ กิร เทฺวปิ กุลานิ ยาว สตฺตมา กุลปริวฏฺฏา อาพทฺธ- ปฏิพทฺธสหายกาเนว ฯ ตาสํ ทฺวินฺนํปิ เอกทิวสเมว คพฺภปริหารํ อทํสุ ฯ ตา อุโภปิ ทสมาสจฺจเยน ปุตฺเต วิชายึสุ ฯ นามคฺคหณทิวเส สาริยา พฺราหฺมณิยา ปุตฺตสฺส อุปติสฺสคามเก เชฏฺฐกุลสฺส ปุตฺตตฺตา “อุปติสฺโสติ นามํ อกํสุ ฯ อิตรสฺส โกลิตคาเม เชฏฺฐกุลสฺส ปุตฺตตฺตา “โกลิโตติ นามํ อกํสุ ฯ เต อุโภปิ วุฑฺฒิมนฺวาย สพฺพสิปฺปานํ ปารํ อคมํสุ ฯ อุปติสฺสมาณวสฺส กีฬนตฺถาย นทึ วา อุยฺยานํ วา คมนกาเล ปญฺจ สุวณฺณสิวิกาสตานิ ปริวารานิ โหนฺติ, โกลิตมาณวสฺส ปญฺจ อาชญฺญรถสตานิ ฯ เทฺวปิ ชนา ปญฺจปญฺจมาณวสตปริวารา โหนฺติ ฯ ราชคเห จ อนุสํวจฺฉเร คิรคฺคสมชฺโช นาม โหติ ฯ เตสํ ทฺวินฺนํปิ เอกฏฺฐาเนเยว มญฺจาติมญฺจํ พนฺธนฺติ ฯ เทฺวปิ เอกโตว นิสีทิตฺวา สมชฺชํ ปสฺสนฺตา หสิตพฺพฏฺฐาเน หสนฺติ, สํเวคฏฺฐาเน สํเวคํ อาปชฺชนฺติ,

๘. สญฺชย วตฺถุ ๘๑

ทายํ ทาตุํ ยุตฺตฏฺฐาเน ทายํ เทนฺติ ฯ เตสํ อิมินา นิยาเมน เอกทิวสํ สมชฺชํ ปสฺสนฺตานํ ปริปากคตตฺตา ญาณสฺส ปุริมทิวเสสุ วิย หสิตพฺพฏฺฐาเน หาโส วา สํเวคฏฺฐาเน สํเวโค วา ทายํ ทาตุํ ยุตฺตฏฺฐาเน ทายํ วา นาโหสิ ฯ เทฺว ปน ชนา เอวํ จินฺตยึสุ “กึ เอตฺถ โอโลเกตพฺพํ อตฺถิ, สพฺเพปิเม อปฺปตฺเต วสฺสสเต อปณฺณตฺติกภาวํ คมิสฺสนฺติ, อมฺเหหิ ปน เอกํ โมกฺขธมฺมํ ปริเยสิตุํ วฏฺฏตีติ อารมฺมณํ คเหตฺวา นิสีทึสุ ฯ ตโต โกลิโต อุปติสฺสํ อาห “สมฺม อุปติสฺส ตฺวํ น อญฺเญสุ ทิวเสสุ วิย หฏฺฐปหฏฺโฐ, อิทานิ อนตฺตมนธาตุโกสิ, กินฺเต สลฺลกฺขิตนฺติ ฯ โส อาห “สมฺม โกลิต ‘เอเตสํ โอโลกเน สาโร นตฺถิ, นิรตฺถกเมตํ, อตฺตโน โมกฺขธมฺมํ คเวสิตุํ วฏฺฏตีติ อิทํ จินฺตยนฺโต นิสินฺโนมฺหิ, ตฺวํ ปน กสฺมา อนตฺตมโนสีติ ฯ โสปิ ตเถวาห ฯ อถสฺส อตฺตนา สทฺธึ เอกชฺฌาสยตํ ญตฺวา อุปติสฺโส อาห “สมฺม อมฺหากํ อุภินฺนํปิ สุจินฺติตํ, โมกฺขธมฺมํ ปน คเวสิตุํ วฏฺฏติ, คเวสนฺเตหิ นาม เอกํ ปพฺพชฺชํ ลทฺธุํ วฏฺฏติ, กสฺส สนฺติเก ปพฺพชามาติ ฯ

เตน โข ปน สมเยน สญฺชโย ปริพฺพาชโก ราชคเห ปฏิวสติ มหติยา ปริพฺพาชกปริสาย สทฺธึ ฯ เต “ตสฺส สนฺติเก ปพฺพชิสฺสามาติ ปญฺจมาณวกสตานิ “สิวิกาโย จ รเถ จ คเหตฺวา คจฺฉถาติ อุยฺโยเชตฺวา ปญฺจหิ มาณวกสเตหิ สทฺธึ สญฺชยสฺส สนฺติเก ปพฺพชึสุ ฯ เตสํ ปพฺพชิตกาลโต ปฏฺฐาย

๘. สญฺชย วตฺถุ ๘๒

สญฺชโย อติเรกลาภคฺคยสคฺคปฺปตฺโต อโหสิ ฯ เต กติปาเหเนว สพฺพํ สญฺชยสฺส สมยํ ปริคฺคณฺหิตฺวา “อาจริย ตุมฺหากํ ชานนสมโย เอตฺตโกว อุทาหุ อุตฺตรึปิ อตฺถีติ ปุจฺฉึสุ ฯ “เอตฺตโกว, สพฺพํ ตุมฺเหหิ ญาตนฺติ วุตฺเต, เต จินฺตยึสุ “เอวํ สติ, อิมสฺส สนฺติเก พฺรหฺมจริยวาโส นิรตฺถโก, มยํ โมกฺขธมฺมํ คเวสิตุํ นิกฺขนฺตา, โส อิมสฺส สนฺติเก อุปฺปาเทตุํ น สกฺกา, มหา โข ปน ชมฺพุทีโป, คามนิคมชนปทราชธานิโย จรนฺตา อทฺธา โมกฺขธมฺมเทสกํ กญฺจิ อาจริยํ ลภิสฺสามาติ ฯ ตโต ปฏฺฐาย “ยตฺถ ยตฺถ ปณฺฑิตา สมณพฺราหฺมณา สนฺตีติ วทนฺติ; ตตฺถ ตตฺถ คนฺตฺวา สากจฺฉํ กโรนฺติ ฯ เตหิ ปุฏฺฐปญฺหํ อญฺเญ กเถตุํ น สกฺโกนฺติ, เต ปน เตสํ ปญฺหํ วิสฺสชฺเชนฺติ ฯ เอวํ สกลชมฺพุทีปํ ปริคฺคณฺหิตฺวา นิวตฺติตฺวา สกฏฺฐานเมว อาคนฺตฺวา “สมฺม โกลิต อมฺเหสุ โย ปฐมํ อมตํ อธิคจฺฉติ, โส อาโรเจตูติ กติกํ อกํสุ ฯ

เอวํ เตสุ กติกํ กตฺวา วิหรนฺเตสุ, สตฺถา วุตฺตานุกฺกเมน ราชคหํ ปตฺวา เวฬุวนํ ปฏิคฺคเหตฺวา เวฬุวเน วิหรติ ฯ ตทา “จรถ ภิกฺขเว จาริกํ พหุชนหิตายาติ รตนตฺตยคุณปฺปกาสนตฺถํ อุยฺโยชิตานํ เอกสฏฺฐิยา อรหนฺตานํ อนฺตเร ปญฺจวคฺคิยานํ อพฺภนฺตเร อสฺสชิตฺเถโร ปฏินิวตฺติตฺวา ราชคหํ อาคโต ปุนทิวเส ปาโตว ปตฺตจีวรมาทาย ราชคหํ ปิณฺฑาย ปาวิสิ ฯ ตสฺมึ สมเย อุปติสฺสปริพฺพาชโก ปาโตว ภตฺตกิจฺจํ กตฺวา ปริพฺพาชการามํ

๘. สญฺชย วตฺถุ ๘๓

คจฺฉนฺโต เถรํ ทิสฺวา จินฺเตสิ “มยา เอวรูโป นาม ปพฺพชิโต น ทิฏฺฐปุพฺโพเยว, เย โลเก อรหนฺโต วา อรหตฺตมคฺคํ วา สมาปนฺนา, อยํ เตสํ ภิกฺขุ อญฺญตโร; ยนฺนูนาหํ อิมํ ภิกฺขุํ อุปสงฺกมิตฺวา ปุจฺเฉยฺยํ ‘กํสิ ตฺวํ อาวุโส อุทฺทิสฺส ปพฺพชิโต, โก วา เต สตฺถา, กสฺส วา ตฺวํ ธมฺมํ โรเจสีติ ฯ อถสฺส เอตทโหสิ “อกาโล โข อิมํ ภิกฺขุํ ปญฺหํ ปุจฺฉิตุํ, อนฺตรฆรํ ปวิฏฺโฐ ปิณฺฑาย จรติ; ยนฺนูนาหํ อิมํ ภิกฺขุํ ปิฏฺฐิโต ปิฏฺฐิโต อนุพนฺเธยฺยํ, อตฺถิเกหิ อุปญาตํ มคฺคนฺติ ฯ โส เถรํ ลทฺธปิณฺฑปาตํ อญฺญตรํ โอกาสํ คจฺฉนฺตํ ทิสฺวา นิสีทิตุกามตญฺจสฺส ญตฺวา อตฺตโน ปริพฺพาชกปีฐกํ ปญฺญาเปตฺวา อทาสิ ฯ ภตฺตกิจฺจปริโยสาเนปิสฺส อตฺตโน กุณฺฑิกาย อุทกํ อทาสิ ฯ เอวํ อาจริยวตฺตํ กตฺวา กตภตฺตกิจฺเจน เถเรน สทฺธึ มธุรปฏิสนฺถารํ กตฺวา เอวมาห “วิปฺปสนฺนานิ โข เต อาวุโส อินฺทฺริยานิ, ปริสุทฺโธ ฉวิวณฺโณ ปริโยทาโต; กํสิ ตฺวํ อาวุโส อุทฺทิสฺส ปพฺพชิโต, โก วา เต สตฺถา, กสฺส วา ตฺวํ ธมฺมํ โรเจสีติ ปุจฺฉิ ฯ เถโร จินฺเตสิ “อิเม ปริพฺพาชกา นาม สาสนสฺส ปฏิปกฺขภูตา, อิมสฺส สาสเน คมฺภีรตํ ทสฺเสสฺสามีติ อตฺตโน นวกภาวํ ทสฺเสนฺโต อาห “อหํ โข อาวุโส นโว อจิรปพฺพชิโต อธุนาคโต อิมํ ธมฺมวินยํ, น ตาว สกฺขิสฺสามิ วิตฺถาเรน ธมฺมํ เทเสตุนฺติ ฯ ปริพฺพาชโก “อหํ อุปติสฺโส นาม, ตฺวํ ยถาสตฺติยา อปฺปํ วา พหุํ วา วท, เอตํ นยสเตน นยสหสฺเสน ปฏิวิชฺฌิตุํ มยฺหํ ภาโรติ วตฺวา อาห

๘. สญฺชย วตฺถุ ๘๔

**“อปฺปํ วา พหุํ วา ภาสสฺสุ, อตฺถญฺเญว เม พฺรูหิ,**

**อตฺเถเนว เม อตฺโถ กึ กาหสิ พฺยญฺชนํ พหุนฺติ ฯ**

เอวํ วุตฺเต, เถโร

**“เย ธมฺมา เหตุปฺปภวา, เตสํ เหตุํ ตถาคโต,**

**เตสญฺจ โย นิโรโธ จ; เอวํวาที มหาสมโณติ**

คาถมาห ฯ ปริพฺพาชโก ปฐมปททฺวยเมว สุตฺวา สหสฺสนยสมฺปนฺเน โสตาปตฺติผเล ปติฏฺฐหิ ฯ อิตรํ ปททฺวยํ โสตาปนฺนกาเล นิฏฺฐาเปสิ ฯ โส โสตาปนฺโน หุตฺวา อุปริวิเสเส อปฺปวตฺตนฺเต “ภวิสฺสติ เอตฺถ การณนฺติ สลฺลกฺเขตฺวา เถรํ อาห “ภนฺเต มา อุปริ ธมฺมเทสนํ วฑฺฒยิตฺถ, เอตฺตกเมว โหตุ, กุหึ อมฺหากํ สตฺถา วสตีติ ฯ “เวฬุวเน อาวุโสติ ฯ “เตนหิ ภนฺเต ตุมฺเห ปุรโต ยาถ; มยฺหํ เอโก สหายโก อตฺถิ, อมฺเหหิ จ อญฺญมญฺญํ กติกา กตา ‘โย ปฐมํ อมตํ อธิคจฺฉติ, โส อาโรเจตูติ อหนฺตํ ปฏิญฺญํ โมเจตฺวา สหายกํ คเหตฺวา ตุมฺหากํ คตมคฺเคเนว สตฺถุ สนฺติกํ อาคมิสฺสามีติ ปญฺจปฺปติฏฺฐิเตน เถรสฺส ปาเทสุ นิปติตฺวา ติกฺขตฺตุํ ปทกฺขิณํ กตฺวา เถรํ อุยฺโยเชตฺวา ปริพฺพาชการามาภิมุโข อคมาสิ ฯ โกลิตปริพฺพาชโก ตํ ทูรโต ว อาคจฺฉนฺตํ ทิสฺวา “อชฺช มยฺหํ สหายกสฺส มุขวณฺโณ น อญฺญทิวเสสุ วิย, อทฺธาเนน อมตํ อธิคตํ ภวิสฺสตีติ อมตาธิคมํ ปุจฺฉิ ฯ โสปิสฺส “อามาวุโส อมตํ อธิคตนฺติ ปฏิชานิตฺวา ตเมว คาถํ อภาสิ ฯ

๘. สญฺชย วตฺถุ ๘๕

คาถาปริโยสาเน โกลิโต โสตาปตฺติผเล ปติฏฺฐหิตฺวา อาห “กุหึ กิร สมฺม อมฺหากํ สตฺถา วสตีติ ฯ “เวฬุวเน กิร สมฺม, เอวํ โน อาจริเยน อสฺสชิตฺเถเรน กถิตนฺติ ฯ “เตนหิ สมฺม อายาม, สตฺถารํ ปสฺสิสฺสามาติ ฯ สารีปุตฺตตฺเถโร จ นาเมส สทาปิ อาจริยปูชโก ว; ตสฺมา สหายกํ เอวมาห “สมฺม อมฺเหหิ อธิคตํ อมตํ อมฺหากํ อาจริยสฺส สญฺชยปริพฺพาชกสฺสาปิ กเถสฺสาม, พุชฺฌมาโน ปฏิวิชฺฌิสฺสติ, อปฺปฏิวิชฺฌนฺโต อมฺหากํ สทฺทหิตฺวา สตฺถุ สนฺติกํ คมิสฺสติ, พุทฺธานํ เทสนํ สุตฺวา มคฺคผลปฏิเวธํ กริสฺสตีติ ฯ ตโต เทฺวปิ ชนา สญฺชยสฺส สนฺติกํ อคมํสุ ฯ สญฺชโย เต ทิสฺวา “กึ ตาตา โกจิ โว อมตมคฺคเทสโก ลทฺโธติ ปุจฺฉิ ฯ “อาม อาจริย ลทฺโธ; พุทฺโธ โลเก อุปฺปนฺโน, ธมฺโม อุปฺปนฺโน, สงฺโฆ อุปฺปนฺโน; ตุมฺเห ตุจฺเฉ อสาเร วิจรถ, เอถ, สตฺถุ สนฺติกํ คมิสฺสามาติ ฯ “คจฺฉถ ตุมฺเห, อหํ น สกฺขิสฺสามีติ ฯ “กึการณาติ ฯ “อหํ มหาชนสฺส อาจริโย หุตฺวา วิจรึ, ตสฺส เม อนฺเตวาสิกวาโส จาฏิยา อุทกจลนภาวุปฺปตฺติสทิโส, น สกฺขิสฺสามหํ อนฺเตวาสิกวาสํ วสิตุนฺติ ฯ “มา เอวํ กริตฺถ อาจริยาติ ฯ “โหตุ ตาตา, คจฺฉถ ตุมฺเห, นาหํ สกฺขิสฺสามีติ ฯ “อาจริย โลเก พุทฺธสฺส อุปฺปนฺนกาลโต ปฏฺฐาย มหาชโน คนฺธมาลาทิหตฺโถ คนฺตฺวา ตเมว ปูเชสฺสติ, มยํปิ ตตฺเถว คมิสฺสาม, ตุมฺเห กึ กริสฺสถาติ ฯ “ตาตา กินฺนุ โข อิมสฺมึ โลเก ทนฺธา พหู, อุทาหุ ปณฺฑิตาติ ฯ “ทนฺธา อาจริย พหู,

๘. สญฺชย วตฺถุ ๘๖

ปณฺฑิตา นาม กติปยาเอว โหนฺตีติ ฯ “เตนหิ ตาตา ปณฺฑิตา ปณฺฑิตา สมณสฺส โคตมสฺส สนฺติกํ คมิสฺสนฺติ, ทนฺธา ทนฺธา มม สนฺติกํ อาคมิสฺสนฺติ; คจฺฉถ ตุมฺเห, นาหํ คมิสฺสามีติ ฯ เต “ปญฺญายิสฺสถ ตุมฺเห อาจริยาติ ปกฺกมึสุ ฯ เตสุ คจฺฉนฺเตสุ, สญฺชยสฺส ปริสา ภิชฺชิ ฯ ตสฺมึ ขเณ อาราโม ตุจฺโฉ อโหสิ ฯ โส ตุจฺฉํ อารามํ ทิสฺวา อุณฺหํ โลหิตํ ฉฑฺเฑสิ ฯ เตหิปิ สทฺธึ คจฺฉนฺเตสุ ปญฺจสุ ปริพฺพาชกสเตสุ, สญฺชยสฺส ปริสาย อฑฺฒเตยฺยสตานิ นิวตฺตึสุ ฯ อตฺตโน อนฺเตวาสิเกหิ อฑฺฒเตยฺเยหิ ปริพฺพาชกสเตหิ สทฺธึ เวฬุวนํ อคมํสุ ฯ

สตฺถา จตุปริสมชฺเฌ นิสินฺโน ธมฺมํ เทเสนฺโต เต ทูรโต ว ทิสฺวา ภิกฺขู อามนฺเตสิ “เอเต ภิกฺขเว เทฺว สหายกา อาคจฺฉนฺติ โกลิโต จ อุปติสฺโส จ, เอตํ เม สาวกยุคํ ภวิสฺสติ อคฺคํ ภทฺทยุคนฺติ ฯ เต สตฺถารํ วนฺทิตฺวา เอกมนฺตํ นิสีทึสุ ฯ เต ภควนฺตํ เอตทโวจุํ “ลเภยฺยาม มยํ ภนฺเต ภควโต สนฺติเก ปพฺพชฺชํ; ลเภยฺยาม อุปสมฺปทนฺติ ฯ “เอถ ภิกฺขโวติ ภควา อโวจ, “สฺวากฺขาโต ธมฺโม, จรถ พฺรหฺมจริยํ สมฺมา ทุกฺขสฺส อนฺตกิริยายาติ ฯ สพฺเพปิ อิทฺธิมยปตฺตจีวรธรา วสฺสสติกตฺเถรา วิย อเหสุํ ฯ อถ เนสํ ปริสาย จริยาวเสน สตฺถา ธมฺมเทสนํ วฑฺเฒสิ ฯ ฐเปตฺวา เทฺว อคฺคสาวเก อวเสสา อรหตฺตํ ปาปุณึสุ ฯ อคฺคสาวกานํ ปน อุปริมคฺคกิจฺจํ น นิฏฺฐาสิ ฯ กึการณา ? สาวกปารมีญาณสฺส มหนฺตตาย ฯ อถายสฺมา มหาโมคฺคลฺลาโน

๘. สญฺชย วตฺถุ ๘๗

ปพฺพชิตทิวสโต สตฺตเม ทิวเส มคธรฏฺเฐ กลฺลวาลคามกํ อุปนิสฺสาย วิหรนฺโต, ถีนมิทฺเธ โอกฺกมนฺเต, สตฺถารา สํเวชิโต ถีนมิทฺธํ วิโนเทตฺวา ตถาคเตน ทินฺนํ ธาตุกมฺมฏฺฐานํ สุณนฺโต ว อุปริมคฺคตฺตยกิจฺจํ นิฏฺฐาเปตฺวา สาวกปารมีญาณสฺส มตฺถกํ ปตฺโต, สารีปุตฺตตฺเถโรปิ ปพฺพชิตทิวสโต อฑฺฒมาสํ อติกฺกมิตฺวา สตฺถารา สทฺธึ ตเมว ราชคหํ อุปนิสฺสาย สูกรขาตเลเณ วิหรนฺโต, อตฺตโน ภาคิเนยฺยสฺส ทีฆนขปริพฺพาชกสฺส เวทนาปริคฺคห-สุตฺตนฺเต เทสิยมาเน, สุตฺตานุสาเรน ญาณํ เปเสตฺวา ปรสฺส วฑฺฒิตํ ภตฺตํ ภุญฺชนฺโต วิย สาวกปารมีญาณสฺส มตฺถกํ ปตฺโต ฯ “นนุ จายสฺมา มหาปญฺโญ, อถ กสฺมา มหาโมคฺคลฺลานโต จิรตเรน สาวกปารมีญาณํ ปาปุณีติ ฯ ปริกมฺมมหนฺตตาย ฯ ยถา หิ ทุคฺคตมนุสฺสา กตฺถจิ คนฺตุกามา ขิปฺปเมว นิกฺขมนฺติ, ราชูนํ ปน หตฺถิวาหนกปฺปนาทึ มหนฺตํ ปริกมฺมํ ลทฺธุํ วฏฺฏติ; เอวํ สมฺปทมิทํ เวทิตพฺพํ ฯ ตํทิวสเมว ปน สตฺถา วฑฺฒมานกจฺฉายาย เวฬุวเน สาวกสนฺนิปาตํ กตฺวา ทฺวินฺนํ เถรานํ อคฺคสาวกฏฺฐานํ ทตฺวา ปาฏิโมกฺขํ อุทฺทิสิ ฯ

ภิกฺขู อุชฺฌายึสุ “สตฺถา มุโขโลกเนน ภิกฺขูนํ เทติ, อคฺคสาวกฏฺฐานํ เทนฺเตน นาม ปฐมํ ปพฺพชิตานํ ปญฺจวคฺคิยานํ ทาตุํ วฏฺฏติ, เอเต อโนโลเกนฺเตน ยสตฺเถรปฺปมุขานํ ปญฺจปญฺญาสาย ภิกฺขูนํ ทาตุํ วฏฺฏติ, เอเต อโนโลเกนฺเตน ภทฺทวคฺคิยานํ, เอเต อโนโลเกนฺเตน อุรุเวลกสฺสปาทีนํ เตภาติกานํ; เอเต ปน เอตฺตเก

๘. สญฺชย วตฺถุ ๘๘

ปหาย สพฺพปจฺฉา ปพฺพชิตานํ อคฺคสาวกฏฺฐานํ เทนฺเตน มุขํ โอโลเกตฺวา ทินฺนนฺติ วทึสุ ฯ สตฺถา “กึ กเถถ ภิกฺขเวติ ปุจฺฉิตฺวา, “อิทํ นามาติ วุตฺเต, “นาหํ ภิกฺขเว มุขํ โอโลเกตฺวา ภิกฺขูนํ เทมิ, เอเตสํ ปน อตฺตนา อตฺตนา ปตฺถิตปตฺถิตเมว เทมิ; อญฺญาโกณฺฑญฺโญ หิ เอกสฺมึ สสฺเส นว อคฺคสสฺสทานานิ เทนฺโต น อคฺคสาวกฏฺฐานํ ปตฺเถตฺวา อทาสิ, อคฺคธมฺมํ ปน อรหตฺตํ สพฺพปฐมํ ปฏิวิชฺฌิตุํ ปตฺเถตฺวา อทาสีติ ฯ “กถา ภควาติ ฯ “สุณิสฺสถ ภิกฺขเวติ ฯ “อาม ภนฺเตติ ฯ

“ภิกฺขเว อิโต เอกนวุติกปฺเป วิปสฺสี ภควา โลเก อุทปาทิ ฯ ตทา “มหากาโล จุลฺลกาโลติ เทฺว ภาติกา กุฏุมฺพิกา มหนฺตํ สาลิกฺเขตฺตํ วปาเปสุํ ฯ อเถกทิวสํ จุลฺลกาโล สาลิกฺเขตฺตํ คนฺตฺวา เอกํ สาลิคพฺภํ ผาเลตฺวา ขาทิ ฯ อติมธุรํ อโหสิ ฯ โส พุทฺธปฺปมุขสฺส สงฺฆสฺส สาลิคพฺภทานํ ทาตุกาโม หุตฺวา เชฏฺฐภาติกํ อุปสงฺกมิตฺวา “ภาติก สาลิคพฺภํ ผาเลตฺวา พุทฺธานํ อนุจฺฉวิกํ กตฺวา ปจาเปตฺวา ทานํ เทมาติ อาห ฯ “กึ วเทสิ, สาลิคพฺภํ ผาเลตฺวา ทานํ นาม เนว อตีเต ภูตปุพฺพํ, นานาคเต ภวิสฺสติ, มา สสฺสํ นาสยีติ ฯ โส ปุนปฺปุนํ ยาจิเยว ฯ อถ นํ ภาตา “เตนหิ เขตฺตํ เทฺว โกฏฺฐาเส กตฺวา มม โกฏฺฐาสํ อนามสิตฺวา อตฺตโน เขตฺตโกฏฺฐาเส, ยํ อิจฺฉสิ, ตํ กโรหีติ อาห ฯ โส “สาธูติ เขตฺตํ วิภชิตฺวา พหู มนุสฺเส หตฺถกมฺมํ ยาจิตฺวา สาลิคพฺภํ

๘. สญฺชย วตฺถุ ๘๙

ผาเลตฺวา นิรุทเก ขีเร ปจาเปตฺวา สปฺปิมธุสกฺขราหิ โยเชตฺวา พุทฺธปฺปมุขสฺส ภิกฺขุสงฺฆสฺส ทานํ ทตฺวา ภตฺตกิจฺจปริโยสาเน “อิทํ ภนฺเต มม อคฺคทานํ อคฺคธมฺมสฺส สพฺพปฐมํ ปฏิเวธาย สํวตฺตตูติ อาห ฯ สตฺถา “เอวํ โหตูติ อนุโมทนํ อกาสิ ฯ โส เขตฺตํ คนฺตฺวา โอโลเกนฺโต สกลเขตฺเต กณฺณิกาพทฺเธหิ วิย สาลิสีเสหิ สญฺฉนฺนํ ทิสฺวา ปญฺจวิธํ ปีตึ ปฏิลภิตฺวา “ลาภา วต เมติ จินฺเตตฺวา ปุถุกกาเล ปุถุกคฺคํ นาม อทาสิ, คามวาสีหิ สทฺธึ อคฺคสสฺสทานํ นาม อทาสิ; ลายเน ลายนคฺคํ, เวณิกรเณ เวณิคฺคํ, กลาปาทีสุ กลาปคฺคํ ขลคฺคํ ภณฺฑคฺคํ โกฏฺฐคฺคนฺติ เอวํ เอกสสฺเส นว วาเร อคฺคทานํ อทาสิ ฯ ตสฺส สพฺเพสุ วาเรสุ คหิตคหิตฏฺฐานํ ปริปูริ ฯ สสฺสํ อติเรกํ อุฏฺฐานสมฺปนฺนํ อโหสิ ฯ ธมฺโม นาเมส อตฺตานํ รกฺขนฺตํ รกฺขติ ฯ

**ธมฺโม หเว รกฺขติ ธมฺมจารึ**

**ธมฺโม สุจิณฺโณ สุขมาวหาติ**

**เอสานิสํโส ธมฺเม สุจิณฺเณ**

**น ทุคฺคตึ คจฺฉติ ธมฺมจารีติ ฯ**

เอวเมว วิปสฺสิสมฺมาสมฺพุทฺธกาเล อคฺคธมฺมํ ปฐมํ ปฏิวิชฺฌิตุํ ปตฺเถนฺโต นว อคฺคทานานิ อทาสิ ฯ อิโต สตสหสฺสกปฺปมตฺถเก ปน หํสวตีนคเร ปทุมุตฺตรพุทฺธกาเลปิ สตฺตาหํ มหาทานํ ทตฺวา ตสฺส ภควโต ปาทมูเล นิปชฺชิตฺวา อคฺคธมฺมสฺส ปฐมํ ปฏิวิชฺฌนตฺถเมว

๘. สญฺชย วตฺถุ ๙๐

ปตฺถนํ ฐเปสิ ฯ อิติ อิมินา ปตฺถิตเมว มยา ทินฺนํ, นาหํ มุขํ โอโลเกตฺวา เทมีติ ฯ

“ยสกุลปุตฺตปฺปมุขา ปญฺจปญฺญาส ชนา กึ กมฺมํ กรึสุ ภนฺเตติ ฯ “เอเตปิ เอกสฺส พุทฺธสฺส สนฺติเก อรหตฺตํ ปตฺเถนฺตา พหุํ ปุญฺญกมฺมํ กตฺวา, อปรภาเค อนุปฺปนฺเน พุทฺเธ, สหายกา หุตฺวา วคฺคพนฺเธน ปุญฺญานิ กโรนฺตา อนาถสรีรานิ ปฏิชคฺคนฺตา วิจรึสุ ฯ เต เอกทิวสํ สคพฺภํ อิตฺถึ กาลกตํ ทิสฺวา “ฌาเปสฺสามาติ สุสานํ หรึสุ ฯ เตสุ ปญฺจ ชเน “ตุมฺเห ฌาเปถาติ สุสาเน ฐเปตฺวา เสสา คามํ ปวิฏฺฐา ฯ ยสทารโก ตํ สรีรํ สูเลหิ วิชฺฌิตฺวา ปริวตฺเตตฺวา ปริวตฺเตตฺา ฌาเปนฺโต อสุภสญฺญํ ปฏิลภิ ฯ อิตเรสํปิ จตุนฺนํ ชนานํ “ปสฺสถ โภ อิมํ สรีรํ ตตฺถ ตตฺถ วิทฺธสฺตจมฺมํ กพรโครูปํ วิย อสุจึ ทุคฺคนฺธํ ปฏิกูลนฺติ ทสฺเสสิ ฯ เตปิ ตตฺถ อสุภสญฺญํ ปฏิลภึสุ ฯ เต ปญฺจ ชนา คามํ คนฺตฺวา เสสสหายกานํ กถยึสุ ฯ ยโส ปน ทารโก เคหํ คนฺตฺวา มาตาปิตูนญฺจ ภริยาย จ กเถสิ ฯ เต สพฺเพปิ อสุภํ ภาวยึสุ ฯ อิทเมเตสํ ปุพฺพกมฺมํ ฯ เตเนว ยสสฺส อิตฺถาคาเร สุสานสญฺญา อุปฺปชฺชิ ฯ ตาย จ อุปนิสฺสยสมฺปตฺติยา สพฺเพสํ วิเสสาธิคโม นิพฺพตฺติ ฯ เอวํ อิเม อตฺตนา ปตฺถิตเมว ลภึสุ ฯ นาหํ มุขํ โอโลเกตฺวา ทมฺมีติ ฯ

“ภทฺทวคฺคิยา สหายกา ปน กึ กรึสุ ภนฺเตติ ฯ “เอเตปิ ภิกฺขเว ปุพฺพพุทฺธานํ สนฺติเก อรหตฺตํ ปตฺเถตฺวา ปุญฺญานิ

๘. สญฺชย วตฺถุ ๙๑

กตฺวา, อปรภาเค อนุปฺปนฺเน พุทฺเธ, ตึสธุตฺตา หุตฺวา ตุณฺฑิโลวาทํ สุตฺวา สฏฺฐิวสฺสสหสฺสานิ ปญฺจ สีสานิ รกฺขึสุ ฯ เอวํ อิเมปิ อตฺตนา ปตฺถิตปตฺถิตเมว ลภึสุ ฯ นาหํ มุขํ โอโลเกตฺวา ภิกฺขูนํ ทมฺมีติ ฯ

“อุรุเวลกสฺสปาทโย ปน ภนฺเต กึ กรึสูติ ฯ “อรหตฺตเมว ปตฺเถตฺวา ปุญฺญานิ กรึสุ ฯ อิโต หิ เทฺวนวุติกปฺเป ‘ติสฺโส ผุสฺโสติ เทฺว พุทฺธา อุปฺปชฺชึสุ ฯ ผุสฺสพุทฺธสฺส มหินฺโท นาม ราชา ปิตา อโหสิ ฯ ตสฺมึ ปน สมฺโพธึ ปตฺเต, รญฺโญ กนิฏฺฐปุตฺโต อคฺคสาวโก, ปุโรหิตปุตฺโต ทุติยสาวโก อโหสิ ฯ ราชา สตฺถุ สนฺติกํ คนฺตฺวา “เชฏฺฐปุตฺโต เม พุทฺโธ, กนิฏฺฐปุตฺโต อคฺคสาวโก, ปุโรหิตปุตฺโต ทุติยสาวโกติ เต โอโลเกตฺวา “มเมว พุทฺโธ, มเมว ธมฺโม, มเมว สงฺโฆ; นโม ตสฺส ภควโต อรหโต สมฺมาสมฺพุทฺธสฺสาติ ติกฺขตฺตุํ อุทานํ อุทาเนตฺวา สตฺถุ ปาทมูเล นิปชฺชิตฺวา “ภนฺเต อิทานิ เม นวุติวสฺสสหสฺสปริมาณสฺส อายุโน โกฏิยํ นิสีทิตฺวา นิทฺทายนกาโล วิย, อญฺเญสํ เคหทฺวารํ อคนฺตฺวา, ยาวาหํ ชีวามิ, ตาว เม จตฺตาโร ปจฺจเย อธิวาเสถาติ ปฏิญฺญํ คเหตฺวา นิพทฺธํ พุทฺธุปฏฺฐานํ กโรติ ฯ รญฺโญ ปน อปเรปิ ตโย ปุตฺตา อเหสุํ ฯ เตสุ เชฏฺฐสฺส ปญฺจ โยธสตานิ ปริวาโร, มชฺฌิมสฺส ตีณิ, กนิฏฺฐสฺส เทฺว ฯ เต “มยมฺปิ ภาติกํ โภเชสฺสามาติ ปิตรํ

๘. สญฺชย วตฺถุ ๙๒

โอกาสํ ยาจิตฺวา ปุนปฺปุนํ ยาจนฺตาปิ อลภิตฺวา, ปจฺจนฺเต กุปิเต, ตสฺส วูปสมนตฺถาย เปสิตา ปจฺจนฺตํ วูปสเมตฺวา ปิตุ สนฺติกํ อาคมึสุ ฯ อถ เน ปิตา อาลิงฺคิตฺวา สีเส จุมฺพิตฺวา “วรํ โว ตาตา ทมฺมีติ อาห ฯ เต “สาธุ เทวาติ วรํ คหิตกํ กตฺวา ปุน กติปาหจฺจเยน ปิตรา “คณฺหถ ตาตา วรนฺติ วุตฺตา “เทว อมฺหากํ อญฺเญน เกนจิ อตฺโถ นตฺถิ, อิโต ปฏฺฐาย มยํ ภาติกํ โภเชสฺสาม, อิมํ โน วรํ เทหีติ อาหํสุ ฯ “น เทมิ ตาตาติ ฯ “นิจฺจกาลํ อเทนฺตา สตฺต สํวจฺฉรานิ เทถาติ ฯ “น เทมิ ตาตาติ ฯ “เตนหิ ฉ ปญฺจ จตฺตาริ ตีณิ เทฺว เอกํ สํวจฺฉรํ สตฺต มาเส ฉ มาเส ปญฺจ มาเส จตฺตาโร มาเส ตโย มาเส เทถาติ ฯ “น เทมิ ตาตาติ ฯ โหตุ เทว, เอเกกสฺส โน เอเกกํ มาสํ กตฺวา ตโย มาเส เทถาติ ฯ “สาธุ ตาตา, เตนหิ ตโย มาเส โภเชถาติ ฯ เตสํ ปน ติณฺณมฺปิ เอโก ว โกฏฺฐาคาริโก, เอโก ว อายุตฺตโก ฯ เต ทฺวาทสนหุตปุริสปริวารา ฯ เต ปกฺโกสาเปตฺวา “มยํ อิมํ เตมาสํ ทส สีลานิ คเหตฺวา เทฺว กาสายานิ นิวาเสตฺวา สตฺถารา สหวาสํ วสิสฺสาม, ตุมฺเห เอตฺตกํ นาม ทานวฏฺฏํ คเหตฺวา เทวสิกํ นวุติสหสฺสานํ ภิกฺขูนํ โยธสหสฺสสฺส จ โน สพฺพํ ขาทนียโภชนียํ สํวตฺเตยฺยาถ, มยํ หิ อิโต ปฏฺฐาย น กิญฺจิ วกฺขามาติ วทึสุ ฯ เต ตโยปิ ปริวารกปุริสสหสฺสํ คเหตฺวา ทส สีลานิ สมาทาย กาสายวตฺถานิ นิวาเสตฺวา วิหาเรเยว

๘. สญฺชย วตฺถุ ๙๓

วสึสุ ฯ โกฏฺฐาคาริโก จ อายุตฺตโก จ เอกโต หุตฺวา ติณฺณํ ภาติกานํ โกฏฺฐาคาเรหิ วาเรน วาเรน วฏฺฏํ คเหตฺวา ทานํ เทนฺติ ฯ กมฺมกรานํ ปน ปุตฺตา ยาคุภตฺตาทีนํ อตฺถาย โรทนฺติ ฯ เต เตสํ, ภิกฺขุสงฺเฆ อนาคเตเยว, ยาคุภตฺตาทีนิ เทนฺติ ฯ ภิกฺขุสงฺฆสฺส ภตฺตกิจฺจาวสาเน กิญฺจิ อติเรกํ น ภูตปุพฺพํ ฯ เต อปรภาเค “ทารกานํ เทมาติ อตฺตนาปิ คเหตฺวา ขาทึสุ, มนุญฺญํปิ อาหารํ ทิสฺวา อธิวาเสตุํ นาสกฺขึสุ ฯ เต ปน จตุราสีติสหสฺสา อเหสุํ ฯ เต สงฺฆสฺส ทินฺนํ วฏฺฏํ ขาทิตฺวา กายสฺส เภทา เปตฺติวิสเย นิพฺพตฺตึสุ ฯ เต ภาติกา ปน ปุริสสหสฺเสน สทฺธึ กาลํ กตฺวา เทวโลเก นิพฺพตฺติตฺวา เทวโลกา เทวโลกํ สํสรนฺตา เทฺวนวุติกปฺเป เขเปสุํ ฯ เอวํ เต ตโย ภาตโร อรหตฺตํ ปตฺเถนฺตา ตทา กลฺยาณกมฺมํ กรึสุ ฯ เต อตฺตนา ปตฺถิตเมว ลภึสุ ฯ นาหํ มุขํ โอโลเกตฺวา ทมฺมีติ ฯ

ตทา ปน เตสํ อายุตฺตโก พิมฺพิสาโร อโหสิ, โกฏฺฐาคาริโก วิสาโข อุปาสโก ฯ เตสํ กมฺมกรา ตทา เปเตสุ นิพฺพตฺติตฺวา สุคติทุคฺคติวเสน สํสรนฺตา อิมสฺมึ กปฺเป จตฺตาริ พุทฺธนฺตรานิ เปตโลเกเยว นิพฺพตฺตึสุ ฯ เต อิมสฺมึ กปฺเป สพฺพปฐมํ อุปฺปนฺนํ จตฺตาฬีสวสฺสสหสฺสายุกํ กกุสนฺธํ ภควนฺตํ อุปสงฺกมิตฺวา “อมฺหากํ อาหารํ ลภนกาลํ อาจิกฺขถาติ ปุจฺฉึสุ ฯ “มม ตาว

๘. สญฺชย วตฺถุ ๙๔

กาเล น ลภิสฺสถ, มม ปจฺฉโต มหาปฐวิยา โยชนมตฺตํ อภิรุฬฺหาย โกนาคมนพุทฺโธ อุปฺปชฺชิสฺสติ, ตํ ปุจฺเฉยฺยาถาติ อาห ฯ เต ตตฺตกํ กาลํ เขเปตฺวา, ตสฺมึ อุปฺปนฺเน, ตํ ปุจฺฉึสุ ฯ โสปิ “มม กาเล น ลภิสฺสถ, มม ปจฺฉโต มหาปฐวิยา โยชนมตฺตํ อภิรุฬฺหาย กสฺสปพุทฺโธ อุปฺปชฺชิสฺสติ, ตํ ปุจฺเฉยฺยาถาติ อาห ฯ เต ตตฺตกํ กาลํ เขเปตฺวา, ตสฺมึ อุปฺปนฺเน, ตํ ปุจฺฉึสุ ฯ โสปิ “มม กาเล น ลภิสฺสถ, มม ปจฺฉโต มหาปฐวิยา โยชนมตฺตํ อภิรุฬฺหาย โคตมพุทฺโธ นาม อุปฺปชฺชิสฺสติ, ตทา ตุมฺหากํ ญาตโก พิมฺพิสาโร นาม ราชา ภวิสฺสติ, โส สตฺถุ ทานํ ทตฺวา ตุมฺหากํ ปาเปสฺสติ, ตทา ลภิสฺสถาติ อาห ฯ เตสํ เอกํ พุทฺธนฺตรํ เสฺวทิวสํ วิย อโหสิ ฯ เต, ตถาคเต อุปฺปนฺเน, พิมฺพิสารรญฺญา ปฐมทิวสํ ทาเน ทินฺเน, รตฺติภาเค เภรวสทฺทํ กตฺวา รญฺโญ อตฺตานํ ทสฺสยึสุ ฯ โส ปุนทิวเส เวฬุวนํ อาคนฺตฺวา ตถาคตสฺส ตํ ปวตฺตึ อาโรเจสิ ฯ สตฺถา “มหาราช อิโต เทฺวนวุติกปฺปมตฺถเก ผุสฺสพุทฺธกาเล เอเต ตว ญาตกา ภิกฺขุสงฺฆสฺส ทินฺนํ วฏฺฏํ ขาทิตฺวา เปตโลเก นิพฺพตฺติตฺวา สํสรนฺตา กกุสนฺธาทโย พุทฺเธ อุปฺปนฺเน ปุจฺฉิตฺวา เตหิ อิทญฺจิทญฺจ วุตฺตา เอตฺตกํ กาลํ ตว ทานํ ปจฺจาสึสมานา, หิยฺโย ตยา ทาเน ทินฺเน, ปตฺตึ อลภมานา เอวมกํสูติ ฯ “กึ ปน ภนฺเต อิทานิปิ ทินฺเน ลภิสฺสนฺตีติ ฯ “อาม มหาราชาติ ฯ ราชา

๘. สญฺชย วตฺถุ ๙๕

พุทฺธปฺปมุขํ ภิกฺขุสงฺฆํ นิมนฺเตตฺวา ปุนทิวเส มหาทานํ ทตฺวา “ภนฺเต อิโต เตสํ เปตานํ ทิพฺพนฺนปานํ สมฺปชฺชตูติ ปตฺตึ อทาสิ ฯ เตสํ ตเถว นิพฺพตฺติ ฯ ปุนทิวเส นคฺคา หุตฺวา อตฺตานํ ทสฺเสสุํ ฯ ราชา “อชฺช ภนฺเต นคฺคา หุตฺวา อตฺตานํ ทสฺเสสุนฺติ อาโรเจสิ ฯ “วตฺถานิ เต น ทินฺนานิ มหาราชาติ ฯ ปุนทิวเส พุทฺธปฺปมุขสฺส ภิกฺขุสงฺฆสฺส จีวรานิ ทตฺวา “อิโต เตสํ ทิพฺพวตฺถานิ โหนฺตูติ ปาเปสิ ฯ ตํขณญฺเญว เตสํ ทิพฺพวตฺถานิ อุปฺปชฺชึสุ ฯ เต เปตตฺตภาวํ วิชหิตฺวา ทิพฺพตฺตภาเวน สณฺฐหึสุ ฯ สตฺถา อนุโมทนํ กโรนฺโต “ติโรกุฑฺเฑสุ ติฏฺฐนฺตีติ ติโรกุฑฺฑานุโมทนํ อกาสิ ฯ อนุโมทนาวสาเน จตุราสีติยา ปาณสหสฺสานํ ธมฺมาภิสมโย อโหสิ ฯ อิติ สตฺถา เตภาติกชฏิลานํ วตฺถุํ กเถตฺวา อิมมฺปิ ธมฺมเทสนํ อาหริ ฯ

“อคฺคสาวกา ปน ภนฺเต กึ กรึสูติ ฯ “อคฺคสาวกภาวาย ปตฺถนํ กรึสุ ฯ อิโต กปฺปสตสหสฺสาธิกสฺส หิ กปฺปานํ อสงฺเขยฺยสฺส มตฺถเก สารีปุตฺโต พฺราหฺมณมหาสาลกุเล นิพฺพตฺติ, นาเมน สรทมาณโว นาม อโหสิ ฯ โมคฺคลฺลาโน คหปติมหาสาลกุเล นิพฺพตฺติ, นาเมน สิริวฑฺฒกุฏุมฺพิโก นาม อโหสิ ฯ เต อุโภปิ สหปํสุกีฬกา สหายกา อเหสุํ ฯ สรทมาณโว ปิตุอจฺจเยน กุลสนฺตกํ มหาธนํ ปฏิปชฺชิตฺวา เอกทิวสํ รโหคโต จินฺเตสิ “อหํ อิธโลกตฺตภาวเมว ชานามิ, โน ปรโลกตฺตภาวํ; ชาตสตฺตานญฺจ มรณํ นาม ธุวํ, มยา เอกํ ปพฺพชฺชํ ปพฺพชิตฺวา โมกฺขธมฺมคเวสนํ

๘. สญฺชย วตฺถุ ๙๖

กาตุํ วฏฺฏตีติ ฯ โส สหายกํ อุปสงฺกมิตฺวา อาห “สมฺม สิริวฑฺฒ อหํ ปพฺพชิตฺวา โมกฺขธมฺมํ คเวสิสฺสามิ, ตฺวํ มยา สทฺธึ ปพฺพชิตุํ สกฺขิสฺสสิ, น สกฺขิสฺสสีติ ฯ “น สกฺขิสฺสามิ สมฺม, ตฺวํเยว ปพฺพชาหีติ ฯ โส จินฺเตสิ “ปรโลกํ คจฺฉนฺโต สหายํ วา ญาติมิตฺเต วา คเหตฺวา คโต นาม นตฺถิ, อตฺตนา กตํ อตฺตโน ว โหตีติ ฯ ตโต รตนโกฏฺฐาคารํ วิวราเปตฺวา กปณทฺธิกวณิพฺพกยาจกานํ มหาทานํ ทตฺวา ปพฺพตปาทํ ปวิสิตฺวา อิสิปพฺพชฺชํ ปพฺพชิ ฯ ตสฺส เอโก เทฺว ตโยติ เอวํ อนุปพฺพชฺชํ ปพฺพชิตฺวา จตุสตฺตติสหสฺสมตฺตา ชฏิลา อเหสุํ ฯ โส ปญฺจ อภิญฺญา อฏฺฐ จ สมาปตฺติโย นิพฺพตฺเตตฺวา เตสํ ชฏิลานํ กสิณปริกมฺมํ อาจิกฺขิ ฯ เตปิ สพฺเพ ปญฺจ อภิญฺญา อฏฺฐ จ สมาปตฺติโย นิพฺพตฺเตสุํ ฯ เตน สมเยน อโนมทสฺสี นาม พุทฺโธ โลเก อุทปาทิ ฯ นครํ จนฺทวตี นาม อโหสิ ฯ ปิตา ยสวนฺโต นาม ขตฺติโย, มาตา ยโสธรา นาม เทวี, โพธิ อชฺชุนรุกฺโข, นิสโภ จ อโนโม จ เทฺว อคฺคสาวกา, วรุโณ นาม อุปฏฺฐาโก, สุนฺทรา จ สุมนา จ เทฺว อคฺคสาวิกา; อายุ วสฺสสตสหสฺสํ อโหสิ, สรีรํ อฏฺฐปญฺญาสหตฺถุพฺเพธํ, สรีรปฺปภา ทฺวาทสโยชนํ ผริ, ภิกฺขุสตสหสฺสํ ปริวาโร อโหสิ ฯ โส เอกทิวสํ ปจฺจูสกาเล มหากรุณาสมาปตฺติโต วุฏฺฐาย โลกํ โวโลเกนฺโต สรทตาปสํ ทิสฺวา “อชฺช มยฺหํ สรทตาปสสฺส

๘. สญฺชย วตฺถุ ๙๗

สนฺติกํ คตปจฺจเยน ธมฺมเทสนา จ มหตี ภวิสฺสติ, โส จ อคฺคสาวกฏฺฐานํ ปตฺเถสฺสติ, ตสฺส สหายโก สิริวฑฺฒกุฏุมฺพิโก ทุติยสาวกฏฺฐานํ ปตฺเถสฺสติ, เทสนาปริโยสาเน จสฺส ปริวารา จตุสตฺตติสหสฺสชฏิลา อรหตฺตํ ปาปุณิสฺสนฺติ; มยา ตตฺถ คนฺตุํ วฏฺฏตีติ อตฺตโน ปตฺตจีวรมาทาย อญฺญํ กญฺจิ อนามนฺเตตฺวา สีโห วิย เอกจโร หุตฺวา, สรทตาปสสฺส อนฺเตวาสิเกสุ ผลาผลตฺถาย คเตสุ, “พุทฺธภาวํ เม ชานาตูติ, ปสฺสนฺตสฺเสว สรทตาปสสฺส, อากาสโต โอตริตฺวา ปฐวิยํ ปติฏฺฐาสิ ฯ สรทตาปโส พุทฺธานุ- ภาวญฺเจว สรีรนิปฺผตฺติญฺจ ทิสฺวา ลกฺขณมนฺเต สมฺมสิตฺวา “อิเมหิ ลกฺขเณหิ สมนฺนาคโต นาม อคารมชฺเฌ วสนฺโต ราชา โหติ จกฺกวตฺตี, ปพฺพชนฺโต โลเก วิวฏจฺฉโท สพฺพญฺญุพุทฺโธ โหติ; อยํ ปุริโส นิสฺสํสยํ พุทฺโธติ ชานิตฺวา ปจฺจุคฺคมนํ กตฺวา ปญฺจปติฏฺฐิเตน วนฺทิตฺวา อาสนํ ปญฺญาเปตฺวา อทาสิ ฯ นิสีทิ ภควา ปญฺญตฺตาสเน ฯ สรทตาปโสปิ อตฺตโน อนุจฺฉวิกํ อาสนํ คเหตฺวา เอกมนฺตํ นิสีทิ ฯ ตสฺมึ สมเย จตุสตฺตติสหสฺสา ชฏิลา ปณีตปณีตานิ โอชวนฺตานิ ผลาผลานิ คเหตฺวา อาจริยสฺส สนฺติกํ สมฺปตฺตา, พุทฺธานญฺเจว อาจริยสฺส จ นิสินฺนาสนํ โอโลเกตฺวา อาหํสุ “อาจริย มยํ ‘อิมสฺมึ โลเก ตุมฺเหหิ มหนฺตตโร นตฺถีติ วิจราม, อยํ ปน ปุริโส ตุมฺเหหิ มหนฺตตโร มญฺเญติ ฯ “ตาตา กึ วเทถ, สาสเปน สทฺธึ อฏฺฐสฏฺฐิโยชนสตสหสฺสุพฺเพธํ สิเนรุํ สมํ กาตุํ อิจฺฉถ, สพฺพญฺญุพุทฺเธน สทฺธึ มม อุปมํ

๘. สญฺชย วตฺถุ ๙๘

มา กริตฺถ ปุตฺตกาติ ฯ อถ เต ตาปสา “สจายํ ปุริโส อิตฺตรสตฺโต อภวิสฺส, น อมฺหากํ อาจริโย เอวรูปํ อุปมํ อาหริสฺสติ, ยาว มหา วตายํ ปุริโสติ สพฺเพ ว ปาเทสุ ปติตฺวา สิรสา วนฺทึสุ ฯ อถ เน อาจริโย อาห “ตาตา อมฺหากํ พุทฺธานํ อนุจฺฉวิโก เทยฺยธมฺโม นตฺถิ, สตฺถา จ ภิกฺขาจารเวลายํ อิธาคโต, มยํ ยถาสตฺติ ยถาพลํ เทยฺยธมฺมํ ทสฺสาม; ตุมฺเห ยํ ยํ ปณีตํ ผลาผลํ, ตํ ตํ อาหรถาติ อาหราเปตฺวา หตฺเถ โธวิตฺวา สยํ ตถาคตสฺส ปตฺเต ปติฏฺฐาเปสิ ฯ สตฺถารา ผลาผเล ปฏิคฺคหิตมตฺเต, เทวตา ทิพฺโพชํ ปกฺขิปึสุ ฯ โส ตาปโส อุทกํปิ สยเมว ปริสฺสาเวตฺวา อทาสิ ฯ ตโต ภตฺตกิจฺจํ กตฺวา นิสินฺเน สตฺถริ, สพฺเพ อนฺเตวาสิเก ปกฺโกสิตฺวา สตฺถุ สนฺติเก สาราณียกถํ กเถนฺโต นิสีทิ ฯ สตฺถา “เทฺว อคฺคสาวกา ภิกฺขุสงฺเฆน สทฺธึ อาคจฺฉนฺตูติ จินฺเตสิ ฯ เต สตฺถุ จิตฺตํ ญตฺวา สตสหสฺสขีณาสวปริวารา อาคนฺตฺวา สตฺถารํ วนฺทิตฺวา เอกมนฺตํ อฏฺฐํสุ ฯ ตโต สรทตาปโส อนฺเตวาสิเก อามนฺเตสิ “ตาตา พุทฺธานํ นิสินฺนาสนมฺปิ นีจํ, สมณสตสหสฺสสฺสาปิ อาสนํ นตฺถิ, ตุมฺเหหิ อชฺช อุฬารํ พุทฺธสกฺการํ กาตุํ วฏฺฏติ, ปพฺพตปาทโต วณฺณคนฺธสมฺปนฺนานิ ปุปฺผานิ อาหรถาติ ฯ กถนกาโล ปปญฺโจ วิย โหติ, อิทฺธิมโต ปน อิทฺธิวิสโย อจินฺเตยฺโยติ ฯ มุหุตฺตมตฺเตเนว เต ตาปสา วณฺณคนฺธสมฺปนฺนานิ ปุปฺผานิ อาหริตฺวา พุทฺธานํ โยชนปฺปมาณํ ปุปฺผาสนํ ปญฺญาเปสุํ ฯ อุภินฺนํ อคฺคสาวกานํ

๘. สญฺชย วตฺถุ ๙๙

ติคาวุตํ, เสสานํ ภิกฺขูนํ อฑฺฒโยชนิกาทิเภทํ, สงฺฆนวกสฺส อุสภมตฺตํ อโหสิ ฯ “กถํ เอกสฺมึ อสฺสมปเท ตาวมหนฺตานิ อาสนานิ ปญฺญตฺตานีติ น จินฺเตตพฺพํ ฯ อิทฺธิวิสโย เหส ฯ เอวํ ปญฺญตฺเตสุ อาสเนสุ, สรทตาปโส ตถาคตสฺส ปุรโต อญฺชลึ ปคฺคยฺห ฐิโต “ภนฺเต มยฺหํ ทีฆรตฺตํ หิตาย สุขาย อิมํ ปุปฺผาสนํ อภิรุหถาติ อาห ฯ เตน วุตฺตํ

**“นานาปุปฺผญฺจ คนฺธญฺจ สนฺนิปาเตตฺวาน เอกโต**

**ปุปฺผาสนํ ปญฺญาเปตฺวา อิทํ วจนมพฺรวิ**

**‘อิทํ เม อาสนํ วีร ปญฺญตฺตํ ตวนุจฺฉวึ,**

**มม จิตฺตํ ปสาเทนฺโต นิสีท ปุปฺผมาสเน ฯ**

**สตฺตรตฺตินฺทิวํ พุทฺโธ นิสีทิ ปุปฺผมาสเน**

**มม จิตฺตํ ปสาเทตฺวา หาสยิตฺวา สเทวเกติ ฯ**

เอวํ นิสินฺเน สตฺถริ, เทฺว อคฺคสาวกา เสสภิกฺขู จ อตฺตโน อตฺตโน ปตฺตาสเน นิสีทึสุ ฯ สรทตาปโส มหนฺตํ ปุปฺผจฺฉตฺตํ คเหตฺวา ตถาคตสฺส มตฺถเก ธาเรนฺโต อฏฺฐาสิ ฯ สตฺถา “ชฏิลานํ อยํ สกฺกาโร มหปฺผโล โหตูติ นิโรธสมาปตฺตึ สมาปชฺชิ ฯ สตฺถุ สมาปตฺตึ สมาปนฺนภาวํ ญตฺวา เทฺว อคฺคสาวกาปิ เสสภิกฺขูปิ สมาปตฺตึ สมาปชฺชึสุ ฯ ตถาคเต สตฺตาหํ นิโรธสมาปตฺตึ สมาปชฺชิตฺวา นิสินฺเน, อนฺเตวาสิกา, ภิกฺขาจารกาเล สมฺปตฺเต, วนมูลผลาผลํ ปริภุญฺชิตฺวา เสสกาลํ พุทฺธานํ อญฺชลึ ปคฺคยฺห ติฏฺฐนฺติ ฯ สรทตาปโส ปน ภิกฺขาจารมฺปิ อคนฺตฺวา ปุปฺผจฺฉตฺตํ

๘. สญฺชย วตฺถุ ๑๐๐

ธารยมาโน ว สตฺตาหํ ปีติสุเขน วีตินาเมสิ ฯ สตฺถา นิโรธโต วุฏฺฐาย ทกฺขิณปสฺเส นิสินฺนํ อคฺคสาวกํ นิสภตฺเถรํ อามนฺเตสิ “นิสภ สกฺการการกานํ ตาปสานํ ปุปฺผาสนานุโมทนํ กโรหีติ ฯ เถโร จกฺกวตฺติรญฺโญ สนฺติกา ปฏิลทฺธมหาลาโภ มหาโยโธ วิย ตุฏฺฐมานโส สาวกปารมีญาเณ ฐตฺวา ปุปฺผาสนานุโมทนํ อารภิ ฯ ตสฺส เทสนาวสาเน ทุติยสาวกํ อามนฺเตสิ “ตฺวํปิ ภิกฺขุ ธมฺมํ เทเสหีติ ฯ อโนมตฺเถโร เตปิฏกํ พุทฺธวจนํ สมฺมสิตฺวา ธมฺมํ กเถสิ ฯ ทฺวินฺนํ อคฺคสาวกานํ เทสนาย เอกสฺสาปิ อภิสมโย นาโหสิ ฯ อถ สตฺถา อปริมาเณ พุทฺธวิสเย ฐตฺวา ธมฺมเทสนํ อารภิ ฯ เทสนาปริโยสาเน ฐเปตฺวา สรทตาปสํ สพฺเพปิ จตุสตฺตติ-สหสฺสชฏิลา อรหตฺตํ ปาปุณึสุ ฯ สตฺถา “เอถ ภิกฺขโวติ หตฺถํ ปสาเรสิ ฯ เตสํ ตาวเทว เกสมสฺสูนิ อนฺตรธายึสุ ฯ อฏฺฐ ปริกฺขารา กาเย ปฏิมุกฺกา ว อเหสุํ ฯ “สรทตาปโส กสฺมา อรหตฺตํ น ปตฺโตติ ฯ วิกฺขิตฺตจิตฺตตฺตา ฯ ตสฺส กิร พุทฺธานํ ทุติยาสเน นิสีทิตฺวา สาวกปารมีญาเณ ฐตฺวา ธมฺมํ เทสยโต อคฺคสาวกสฺส ธมฺมเทสนํ โสตุํ อารทฺธกาลโต ปฏฺฐาย “อโห วตาหํปิ อนาคเต อุปฺปชฺชนกสฺส พุทฺธสฺส สาสเน อิมินา สาวเกน ปฏิลทฺธํ ธุรํ ลเภยฺยนฺติ จิตฺตํ อุปฺปาเทสิ ฯ โส เตน ปริวิตกฺเกน มคฺคผลปฺปฏิเวธํ กาตุํ นาสกฺขิ ฯ ตถาคตํ ปน วนฺทิตฺวา สมฺมุเข ฐตฺวา อาห “ภนฺเต ตุมฺหากํ อนนฺตราสเน นิสินฺโน ภิกฺขุ ตุมฺหากํ สาสเน โก นาม โหตีติ ฯ “มยา ปวตฺติตํ

๘. สญฺชย วตฺถุ ๑๐๑

ธมฺมจกฺกํ อนุปวตฺเตนฺโต สาวกปารมีญาณสฺส โกฏิปฺปตฺโต โสฬส ปญฺญา ปฏิวิชฺฌิตฺวา ฐิโต, มยฺหํ สาสเน อคฺคสาวโก นาม เอโสติ ฯ “ภนฺเต ยฺวายํ มยา สตฺตาหํ ปุปฺผจฺฉตฺตํ ธาเรนฺเตน สกฺกาโร กโต, อหํ อิมสฺส ผเลน อญฺญํ สกฺกตฺตํ วา พฺรหฺมตฺตํ วา น ปตฺเถมิ, อนาคเต ปน อยํ นิสภตฺเถโร วิย เอกสฺส พุทฺธสฺส อคฺคสาวโก ภเวยฺยนฺติ ปตฺถนํ อกาสิ ฯ สตฺถา “สมิชฺฌิสฺสติ นุ โข อิมสฺส ปุริสสฺส ปตฺถนาติ อนาคตํสญาณํ เปเสตฺวา โอโลเกนฺโต กปฺปสตสหสฺสาธิกํ เอกํ อสงฺเขยฺยํ อติกฺกมิตฺวา สมิชฺฌนภาวํ อทฺทส, ทิสฺวา สรทตาปสํ อาห “น เต อยํ ปตฺถนา โมฆา ภวิสฺสติ, อนาคเต ปน กปฺปสตสหสฺสาธิกํ เอกํ อสงฺเขยฺยํ อติกฺกมิตฺวา โคตโม นาม พุทฺโธ โลเก อุปฺปชฺชิสฺสติ, ตสฺส มาตา มหามายาเทวี นาม ภวิสฺสติ, ปิตา สุทฺโธทโน นาม มหาราชา, ปุตฺโต ราหุโล นาม, อุปฏฺฐาโก อานนฺโท นาม, ทุติยสาวโก โมคฺคลฺลาโน นาม, ตฺวํ ปนสฺส อคฺคสาวโก ธมฺมเสนาปติ สารีปุตฺโต นาม ภวิสฺสสีติ ฯ เอวํ ตาปสํ พฺยากริตฺวา ธมฺมกถํ กเถตฺวา ภิกฺขุสงฺฆปริวุโต อากาสํ ปกฺขนฺทิ ฯ สรทตาปโสปิ อนฺเตวาสิกตฺเถรานํ สนฺติกํ คนฺตฺวา สหายกสฺส สิริวฑฺฒกุฏุมฺพิกสฺส สาสนํ เปเสสิ “ภนฺเต มม สหายกสฺส วเทถ ‘สหายเกน เต สรทตาปเสน อโนมทสฺสิสฺส พุทฺธสฺส ปาทมูเล อนาคเต

๘. สญฺชย วตฺถุ ๑๐๒

อุปฺปชฺชนกสฺส โคตมพุทฺธสฺส สาสเน อคฺคสาวกฏฺฐานํ ปตฺถิตํ, ตฺวํ ทุติยสาวกฏฺฐานํ ปตฺเถหีติ ฯ เอวญฺจ ปน วตฺวา เถเรหิ ปุเรตรเมว เอกปสฺเสน คนฺตฺวา สิริวฑฺฒสฺส นิเวสนทฺวาเร อฏฺฐาสิ ฯ สิริวฑฺโฒ “จิรสฺสํ วต เม อยฺโย อาคโตติ อาสเน นิสีทาเปตฺวา อตฺตนา นีจตเร อาสเน นิสินฺโน “อนฺเตวาสิกปริสา ปน โว ภนฺเต น ปญฺญายนฺตีติ ปุจฺฉิ, “อาม สมฺม, อมฺหากํ อสฺสมํ อโนมทสฺสี พุทฺโธ อาคโต, มยํ ตสฺส อตฺตโน พเลน สกฺการํ กริมฺหา, สตฺถา สพฺเพสํ ธมฺมํ เทเสสิ, เทสนาปริโยสาเน ฐเปตฺวา มํ เสสา อรหตฺตํ ปตฺตา ปพฺพชึสุ, อหํ สตฺถุ อคฺคสาวกํ นิสภตฺเถรํ ทิสฺวา อนาคเต อุปฺปชฺชนกสฺส โคตมพุทฺธสฺส นาม สาสเน อคฺคสาวกฏฺฐานํ ปตฺเถสึ, ตฺวํปิ ตสฺส สาสเน ทุติยสาวกฏฺฐานํ ปตฺเถหีติ ฯ “มยฺหํ พุทฺเธหิ สทฺธึ ปริจโย นตฺถิ ภนฺเตติ ฯ “พุทฺเธหิ สทฺธึ กถนํ มยฺหํ ภาโร โหตุ, ตฺวํ มหนฺตํ อภิสกฺการํ สชฺเชหีติ ฯ สิริวฑฺโฒ ตสฺส วจนํ สุตฺวา อตฺตโน นิเวสนทฺวาเร ราชมาเนน อฏฺฐกรีสมตฺตํ ฐานํ สมตลํ กาเรตฺวา วาลิกํ โอกิริตฺวา ลาชปญฺจมานิ ปุปฺผานิ วิกฺกิริตฺวา นีลุปฺปลจฺฉทนํ มณฺฑปํ การาเปตฺวา พุทฺธาสนํ ปญฺญาเปตฺวา เสสภิกฺขูนํปิ อาสนานิ ปฏิยาเทตฺวา มหนฺตํ สกฺการสมฺมานํ สชฺเชตฺวา พุทฺธานํ นิมนฺตนตฺถาย สรทตาปสสฺส สญฺญํ อทาสิ ฯ ตาปโส พุทฺธปฺปมุขํ ภิกฺขุสงฺฆํ คเหตฺวา ตสฺส นิเวสนํ อคมาสิ ฯ สิริวฑฺโฒปิ ปจฺจุคฺคมนํ กตฺวา ตถาคตสฺส หตฺถโต ปตฺตํ คเหตฺวา มณฺฑปํ

๘. สญฺชย วตฺถุ ๑๐๓

ปเวเสตฺวา ปญฺญตฺตาสเน นิสินฺนสฺส พุทฺธปฺปมุขสฺส ภิกฺขุสงฺฆสฺส ทกฺขิโณทกํ ทตฺวา ปณีตโภชเนน ปริวิสิตฺวา ภตฺตกิจฺจปริโยสาเน พุทฺธปฺปมุขํ ภิกฺขุสงฺฆํ มหารเหหิ วตฺเถหิ อจฺฉาเทตฺวา “ภนฺเต นายํ อารมฺโภ อปฺปมตฺตกฏฺฐานตฺถาย, อิมินา ว นิยาเมน สตฺตาหํ อนุกมฺปํ กโรถาติ อาห ฯ สตฺถา อธิวาเสสิ ฯ โส เตเนว นิยาเมน สตฺตาหํ มหาทานํ ปวตฺเตตฺวา ภควนฺตํ วนฺทิตฺวา อญฺชลึ ปคฺคยฺห ฐิโต อาห “ภนฺเต มม สหาโย สรทตาปโส ‘ยสฺส สตฺถุ อคฺคสาวโก ภเวยฺยนฺติ ปตฺเถสิ, อหํ ตสฺเสว ทุติยสาวโก ภเวยฺยนฺติ ฯ สตฺถา อนาคตํ โอโลเกตฺวา ตสฺส ปตฺถนาย สมิชฺฌนภาวํ ทิสฺวา พฺยากาสิ “ตฺวํปิ อิโต กปฺปสตสหสฺสาธิกํ อสงฺเขยฺยํ อติกฺกมิตฺวา โคตมพุทฺธสฺส ทุติยสาวโก ภวิสฺสสีติ ฯ พุทฺธานํ พฺยากรณํ สุตฺวา สิริวฑฺโฒ หฏฺฐปหฏฺโฐ อโหสิ ฯ สตฺถาปิ ภตฺตานุโมทนํ กตฺวา สปริวาโร วิหารเมว คโต ฯ อยํ ภิกฺขเว มม ปุตฺเตหิ ตทา ปตฺถิตปตฺถนา, เต ยถา ปตฺถิตเมว ลภึสุ, นาหํ มุขํ โอโลเกตฺวา เทมีติ ฯ

เอวํ วุตฺเต, เทฺว อคฺคสาวกา ภควนฺตํ วนฺทิตฺวา “ภนฺเต มยํ อคาริยภูตา สมานา คิรคฺคสมชฺชํ ทสฺสนาย คตาติ ยาว อสฺสชิตฺเถรสฺส สนฺติกา โสตาปตฺติผลปฏิเวธา สพฺพํ ปจฺจุปฺปนฺนวตฺถุํ กเถตฺวา “เต มยํ ภนฺเต สญฺชยสฺส อาจริยสฺส สนฺติกํ คนฺตฺวา ตํ ตุมฺหากํ ปาทมูลํ อาเนตุกามา, ตสฺส ลทฺธิยา

๘. สญฺชย วตฺถุ ๑๐๔

นิสฺสารภาวํ กเถตฺวา อิธาคมเน อานิสํสํ กถยิมฺหา, โส ‘อิทานิ มยฺหํ อนฺเตวาสิโก นาม จาฏิยา อุทกจลนภาวปฺปตฺติสทิโส, น สกฺขิสฺสามิ อนฺเตวาสิวาสํ วสิตุนฺติ วตฺวา; ‘อาจริย อิทานิ มหาชโน คนฺธมาลาทิหตฺโถ คนฺตฺวา สตฺถารํเยว ปูเชสฺสติ, ตุมฺเห กถํ ภวิสฺสถาติ วุตฺเต, ‘กึ ปน อิมสฺมึ โลเก ปณฺฑิตา พหู อุทาหุ ทนฺธาติ, ‘ทนฺธาติ กถิเต, ‘เตนหิ ปณฺฑิตา ปณฺฑิตา สมณสฺส โคตมสฺส สนฺติกํ คมิสฺสนฺติ, ทนฺธา ทนฺธา มม สนฺติกํ อาคมิสฺสนฺติ, คจฺฉถ ตุมฺเหติ วตฺวา อาคนฺตุํ น อิจฺฉิ ภนฺเตติ ฯ ตํ สุตฺวา สตฺถา “ภิกฺขเว สญฺชโย อตฺตโน มิจฺฉาทิฏฺฐิตาย อสารํ ‘สาโรติ สารญฺจ ‘อสาโรติ คณฺหิ, ตุมฺเห ปน อตฺตโน ปณฺฑิตตาย สารํ สารโต อสารญฺจ อสารโต ญตฺวา อสารํ ปหาย สารเมว คณฺหิตฺถาติ วตฺวา อิมา คาถา อภาสิ

**“อสาเร สารมติโน สาเร จาสารทสฺสิโน**

**เต สารํ นาธิคจฺฉนฺติ มิจฺฉาสงฺกปฺปโคจรา**

**สารญฺจ สารโต ญตฺวา อสารญฺจ อสารโต**

**เต สารํ อธิคจฺฉนฺติ สมฺมาสงฺกปฺปโคจราติ ฯ**

ตตฺถ “**อสาเร สารมติโน**ติ: จตฺตาโร ปจฺจยา, ทสวตฺถุกา มิจฺฉาทิฏฺฐิ, ตสฺสา อุปนิสฺสยภูตา ธมฺมเทสนาติ อยํ อสาโร นาม, ตสฺมึ สารทิฏฺฐิโนติ อตฺโถ ฯ **สาเร จาสารทสฺสิโน**ติ: ทสวตฺถุกา สมฺมาทิฏฺฐิ, ตสฺสา อุปนิสฺสยภูตา ธมฺมเทสนาติ อยํ

๘. สญฺชย วตฺถุ ๑๐๕

สาโร นาม, ตสฺมึ “นายํ สาโรติ อสารทสฺสิโน ฯ **เต สารญฺ**ติ: เต ตํ มิจฺฉาทิฏฺฐิคหณํ คเหตฺวา ฐิตา กามวิตกฺกาทีนํ วเสน มิจฺฉาสงฺกปฺปโคจรา หุตฺวา สีลสารํ สมาธิสารํ ปญฺญาสารํ วิมุตฺติสารํ วิมุตฺติญาณทสฺสนสารํ ปรมตฺถสารํ นิพฺพานญฺจ นาธิคจฺฉนฺติ ฯ

**สารญฺจา**ติ: ตเมว สีลสาราทิสารํ “สาโร นาม อยนฺติ วุตฺตปฺปการญฺจ อสารํ “อสาโร อยนฺติ ญตฺวา ฯ **เต สารญฺ**ติ: เต ปณฺฑิตา เอวํ สมฺมาทสฺสนํ คเหตฺวา ฐิตา เนกฺขมฺมสงฺกปฺปาทีนํ วเสน สมฺมาสงฺกปฺปโคจรา หุตฺวา ตํ วุตฺตปฺปการํ สารํ อธิคจฺฉนฺตีติ ฯ

คาถาปริโยสาเน พหู โสตาปตฺติผลาทีนิ ปาปุณึสุ ฯ สนฺนิปติตานํ สาตฺถิกา เทสนา อโหสีติ ฯ

สญฺชย วตฺถุ ฯ

\*\*\*\*\*\*\*\*\*\*